**Jens Christian Nørve** (født 18. oktober 1977) er en norsk programleder og journalist som siden 2000 har vært ansatt i TV 2. Nørve er programleder for krimprogrammet *Åsted Norge* som hadde premiere 25. januar 2016.

I perioden 2006 til 2016 jobbet Nørve i TV 2 Nyhetenes innenriksredaksjon i Oslo som kriminaljournalist. Våren 2012 var han sammen med Kadafi Zaman TV 2s ansikter utad under dekningen av rettssaken etter terrorangrepene i Norge 22. juli 2011. TV 2 ble i 2013 nominert til Gullruten for dekningen. Under 22. juli-rettssaken var Nørve sammen med Harald Stanghelle (*Aftenposten*) og Ole Kr. Bjellaanes (NTB) «medienes talspersoner». Sammen med kollega Kristian Ervik løste Nørve høsten 2019 et 29 år gammelt mysterium som politiet aldri klarte å løse. Ingrid ble som nyfødt lagt i en søppelcontainer på Bjølsen i Oslo i august 1990. Gjennom undersøkende journalistikk og ved hjelp av slektsforskning og DNA klarte journalistene å finne Ingrids biologiske mor og Ingrid fikk svar på hvorfor hun ble lagt i containeren.

Nørve var styremedlem i Stiftelsen for en Kritisk og Undersøkende Presse (SKUP) fra 2010 til 2018. Sammen med kollega Asbjørn Olsen fikk han i 2010 SKUP-diplom for den såkalte «Ambassadesaken», hvor de avslørte et hemmelig overvåkingsprogram ved den amerikanske ambassaden i Oslo. *Åsted Norge* vant Gullruten 2017 i kategorien beste nyhetssending eller aktualitetsprogram. Programmet ble nominert til Gullruten i samme kategori i 2019 og 2022.  I 2020 ble *Åsted Norge* nominert til to Gullruten-priser, for årets tv-øyeblikk og beste tv-dokumentar, for "Babyen i containeren"*:* 

Før han ble nyhetsreporter var Nørve i fire år researcher og vaktsjef for debattprogrammet *Tabloid* på TV 2. Nørve har studert journalistikk ved Høgskolen i Oslo. Han startet sin journalistiske karriere som 16-åring i Radio 1 Sunnmøre i Ålesund. Etter å ha fullført videregående skole jobbet han fra 1996 til 1998 som nyhetsoppleser i Skansen Radio i Ålesund. Senere jobbet han som journalist og nyhetsoppleser i TVSunnmøre. Nørve avtjente verneplikten som journalist i Forsvaret ved Forsvarskommando Nord-Norge (FKN) på Reitan utenfor Bodø.

Referanser
----------

1. ↑   ČSFD, ČSFD person-ID 476944[Hentet fra Wikidata]
2. ↑  «TV 2». *Mynewsdesk*. Arkivert fra originalen 11. april 2016. Besøkt 30. mars 2016.
3. ↑  Kommunikasjonsforeningen. «Da verden kom til Oslo tingrett». *Kommunikasjon.no*. Arkivert fra originalen 11. april 2016. Besøkt 30. mars 2016.
4. ↑  «Kapittel 9: Josefine - babyen i containeren». *TV 2 Spesialer*. Besøkt 10. november 2020. [*død lenke*]
5. ↑  «Gullruten 2017». Arkivert fra originalen 25. mai 2017.
6. ↑  Fish, Personvern Design og kode: Big. «Nominerte | Gullruten». *gullruten.no*. Besøkt 26. mai 2022.
7. ↑  «Gullruten 2019». *Gullruten*. Arkivert fra originalen 17. juli 2019. Besøkt 23. juli 2019.
8. ↑  «Gullruten 2020». *Gullruten*. Arkivert fra originalen 4. februar 2020. Besøkt 10. november 2020.

Eksterne lenker
---------------

* (en) Jens Christian Nørve – kategori av bilder, video eller lyd på Commons Rediger på Wikidata
* (en) Jens Christian Nørve på Internet Movie Database Rediger på Wikidata
* (no) Jens Christian Nørve på TV2.no Arkivert 4. mars 2016 hos Wayback Machine.